Negros lagūna
Negros lagūna (isp. Laguna Negra 'juodoji lagūna') arba Difuntoso lagūna (Laguna de los Difuntos 'numirėlių lagūna') – lagūninis ežeras šiaurės rytų Urugvajuje, Ročos departamente, 68 km į šiaurės rytus nuo Ročos, 35 km į pietus nuo Čujaus. Ilgis 18 km, plotis iki 11 km. Nuo Atlanto vandenyno lagūną skiria 4–7 km pločio nerija. Krantai žemi, šiaurėje ir rytuose pelkėti. 1891–1910 m. lagūna su vandenynu sujungta Andreonio kanalu, kuris iškastas ties buvusia San Migelio upelio, jungiančio su Mirino lagūna, vaga. Šalia Negros lagūnos yra Punta del Diablo, La Esmeraldos gyvenvietės.